CELEX: 32018D0810(01)
Language: hu
Date: 2018-08-09 00:00:00
Title: A Bizottság határozata (2018. augusztus 9.) a radikalizálódás megelőzését és leküzdését célzó uniós tevékenységek irányítóbizottságaként működő szakértői csoport felállításáról

10.8.2018   
               
               
                  HU
               
               
                  Az Európai Unió Hivatalos Lapja
               
               
                  C 281/3
               
            
         A BIZOTTSÁG HATÁROZATA
         (2018. augusztus 9.)
         a radikalizálódás megelőzését és leküzdését célzó uniós tevékenységek irányítóbizottságaként működő szakértői csoport felállításáról
         (2018/C 281/03)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     Az erőszakos szélsőségességhez és terrorizmushoz vezető radikalizálódás megelőzésére és leküzdésére irányuló erőfeszítések fokozása, valamint az érintett szereplők közötti koordináció és együttműködés javítása céljából a Bizottság a 2017. július 27-i C(2017) 5149 final határozattal (1) egy radikalizálódással foglalkozó magas szintű bizottsági szakértői csoportot hozott létre.
                  
               
                     (2)
                  
                  
                     A 2018. május 18-án elfogadott végleges jelentésében (2) a radikalizálódással foglalkozó magas szintű bizottsági szakértői csoport számos konkrét ajánlást fogalmazott meg annak érdekében, hogy hozzájáruljon ahhoz, hogy a radikalizálódás megelőzése és leküzdése érdekében célzottabb és hatékonyabb intézkedéseket dolgozzanak ki és hajtsanak végre uniós és tagállami szinten egyaránt. Az ajánlások között szerepel egy uniós együttműködési mechanizmus létrehozása a politikai döntéshozók, a gyakorlati szakemberek és a kutatók közötti erőteljesebb koordináció és a különböző uniós kezdeményezések közötti szorosabb együttműködés biztosítása érdekében, valamint a tagállamok fokozottabb bevonása az uniós szintű tevékenységek stratégiai prioritásaival kapcsolatos tanácsadásba. Az említett uniós szintű tevékenységek célja az erőszakos szélsőségességhez és terrorizmushoz vezető radikalizálódás megelőzésére és leküzdésére irányuló tagállami erőfeszítések támogatása.
                  
               
                     (3)
                  
                  
                     A tagállamok fokozottabb bevonásának biztosítása érdekében létre kell hozni a a radikalizálódás megelőzését és leküzdését célzó uniós tevékenységek irányítóbizottságaként működő szakértői csoportot (a továbbiakban: irányítóbizottság) és meg kell határozni feladatait és felépítését.
                  
               
                     (4)
                  
                  
                     Az irányítóbizottságnak lehetőséget kell biztosítania a tagállamok számára, hogy tanácsadást nyújtsanak a Bizottságnak azokkal a stratégiai orientációkkal kapcsolatban, amelyek biztosítják, hogy az erőszakos szélsőségesség és a terrorizmus valamennyi formájának megelőzésére és leküzdésére irányuló uniós kezdeményezések és eszközök a releváns tagállami szereplők szükségleteit és igényeit, valamint az uniós prioritásokat egyaránt tekintetbe veszik.
                  
               
                     (5)
                  
                  
                     A releváns európai és nemzeti nézőpontok, illetve szakismeretek összegyűjtése érdekében az irányítóbizottságban a tagállamok illetékes hatóságainak magas szintű képviselői teljes jogú tagokként, az Európai Külügyi Szolgálat (3) és a terrorizmus elleni küzdelem uniós koordinátora (4) pedig – intézményi hatáskörével összhangban – megfigyelőként vesz részt. Az irányítóbizottság tagjai számára meg kell határozni az információk nyilvánosságra hozatalára vonatkozó szabályokat.
                  
               
                     (6)
                  
                  
                     A személyes adatok feldolgozását a 45/2001/EK európai parlamenti és tanácsi rendeletnek (5) megfelelően kell végezni.
                  
               
                     (7)
                  
                  
                     A 2017. július 27-i C(2017) 5149 final határozatot hatályon kívül kell helyezni.
                  
               A KÖVETKEZŐKÉPPEN HATÁROZOTT:
         
            1. cikk
            Tárgy
            Létrejön a radikalizálódás megelőzését és leküzdését célzó uniós tevékenységek irányítóbizottságaként működő szakértői csoport (a továbbiakban: irányítóbizottság).
         
         
            2. cikk
            Feladatok
            Az irányítóbizottság a következők vonatkozásában ad tanácsokat a Bizottságnak:
            
                        a)
                     
                     
                        az erőszakos szélsőségességhez és terrorizmushoz vezető radikalizálódás megelőzése és leküzdése terén folytatott uniós együttműködés stratégiai prioritásai és irányai,
                     
                  
                        b)
                     
                     
                        az erőszakos szélsőségességhez és terrorizmushoz vezető radikalizálódás megelőzésére és leküzdésére irányuló uniós együttműködés lehetséges hiányosságai és javításának lehetőségei, valamint az intézkedések és mechanizmusok uniós szintű értékelése.
                     
                  
         
            3. cikk
            Tagok
            
               (1)   Az irányítóbizottság a tagállamok illetékes hatóságaiból áll.
            
            
               (2)   A tagállamok hatóságai legfeljebb két magas rangú képviselőt és legfeljebb két póttagot neveznek ki, és felelősek annak biztosításáért, hogy képviselőik magas szintű szakértelemmel rendelkezzenek.
            
         
         
            4. cikk
            Elnök
            Az irányítóbizottság elnöke a Bizottság Migrációügyi és Uniós Belügyi Főigazgatóságának (DG HOME) főigazgatója vagy főigazgató-helyettese.
         
         
            5. cikk
            Működés
            
               (1)   Az irányítóbizottság az elnök felhívására látja el tevékenységét a Bizottság szakértői csoportokra vonatkozó horizontális szabályaival (a továbbiakban: horizontális szabályok) (6) összhangban.
            
            
               (2)   Az irányítóbizottság üléseire főszabály szerint a Bizottság épületeiben kerül sor.
            
            
               (3)   Az irányítóbizottság legalább évente egyszer ülésezik.
            
            
               (4)   A Migrációügyi és Uniós Belügyi Főigazgatóságon belül egy támogatási és koordinációs struktúra titkársági támogatást nyújt az irányítóbizottságnak, előkészíti a munkát a Bizottság releváns főigazgatóságaival együttműködésben, egyebek mellett a tagállamoktól, kutatóktól és szakértőktől származó, legfrissebb fejleményekkel, trendekkel és szükséges intézkedésekkel kapcsolatos szakértelem összegyűjtésével, valamint megfelelő nyomon követést biztosít. Az eljárásokban érdekelt, illetékes szervezeti egységekben dolgozó bizottsági tisztviselők részt vehetnek az irányítóbizottság ülésein.
            
            
               (5)   Az elnök egyetértésével az irányítóbizottság tagjai egyszerű többséggel határozhatnak a csoport tanácskozásának nyilvánosságáról.
            
            
               (6)   Az egyes napirendi pontok megvitatásáról és az irányítóbizottság által megfogalmazott véleményekről érdemi és hiánytalan jegyzőkönyv készül. A jegyzőkönyvet az elnök felelőssége mellett a támogatási és koordinációs struktúra készíti el.
            
            
               (7)   Az irányítóbizottság konszenzussal fogadja el véleményeit, ajánlásait és jelentéseit. Szavazás esetén a döntéshozatal a tagok egyszerű többségének szavazata alapján történik. A többségtől eltérően szavazó tagoknak joguk van ahhoz, hogy álláspontjuk indoklását a véleményhez, ajánláshoz vagy jelentéshez csatolt külön dokumentumban foglalják össze.
            
         
         
            6. cikk
            Meghívott szakértők
            Az elnök speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek az irányítóbizottság munkájában. E szakértők jöhetnek a magán-, vagy a közszférából is.
         
         
            7. cikk
            Megfigyelők
            
               (1)   A horizontális szabályokkal összhangban, az elnök közvetlen meghívására a terrorizmus elleni küzdelem uniós koordinátorának és az Európai Külügyi Szolgálatnak megfigyelői státuszt kell biztosítani.
            
            
               (2)   Megfigyelői kijelölésükkel egyidejűleg az uniós koordinátor és a Külügyi Szolgálat kijelölik saját képviselőiket.
            
            
               (3)   A megfigyelők és képviselőik számára az elnök engedélyezheti, hogy részt vegyenek az irányítóbizottság megbeszélésein és szakértelmüket rendelkezésre bocsássák. Ugyanakkor nem rendelkeznek szavazati joggal, és nem vesznek részt az irányítóbizottság ajánlásainak vagy tanácsainak kialakításában.
            
         
         
            8. cikk
            Eljárási szabályok
            Az elnök javaslatára és vele egyetértésben az irányítóbizottság – tagjainak egyszerű többségével – a szakértői csoportokra vonatkozó rendes eljárási szabályok alapján és a horizontális szabályokkal (7) összhangban elfogadja eljárási szabályzatát.
         
         
            9. cikk
            Szakmai titoktartás és minősített adatok kezelése
            Az irányítóbizottság tagjait és azok képviselőit, valamint a meghívott szakértőket és a megfigyelőket szakmai titoktartási kötelezettség terheli, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó, továbbá a Bizottság által az (EU, Euratom) 2015/443 bizottsági határozatban (8) és az (EU, Euratom) 2015/444 bizottsági határozatban (9) lefektetett, az EU-minősített adatok védelmét szolgáló biztonsági szabályok vonatkoznak rájuk. E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.
         
         
            10. cikk
            Átláthatóság
            
               (1)   Az irányítóbizottságnak szerepelnie kell a szakértői csoportok nyilvántartásában.
            
            
               (2)   Ami az irányítóbizottság összetételét illeti, a tagállami hatóságok, valamint a megfigyelők neve a szakértői csoportok nyilvántartásában kerül közzétételre.
            
            
               (3)   Minden releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy a szakértői csoportok nyilvántartásában, vagy pedig egy ott feltüntetett link segítségével elérhető tematikus weboldalon. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (10) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
            
         
         
            11. cikk
            Az ülések költségei
            
               (1)   Az irányítóbizottság tevékenységeiben részt vevők nem részesülnek javadalmazásban a szolgálataikért.
            
            
               (2)   Az irányítóbizottság tevékenységeiben részt vevők utazási és ellátási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
            
         
         
            12. cikk
            A 2017. július 27-i C(2017) 5149 final határozat hatályát veszti.
         
         
            Kelt Brüsszelben, 2018. augusztus 9-én.
            
               
                  a Bizottság részéről
               
               Dimitrisz AVRAMOPULOSZ
               
                  a Bizottság tagja
               
            
         
         
            (1)  A Bizottság C(2017) 5149 final határozata (2017. július 27.) a radikalizálódással foglalkozó magas szintű bizottsági szakértői csoport létrehozásáról (HL C 252., 2017.8.3., 3. o.).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1
         
            (3)  A Tanács 2010/427/EU határozata (2010. július 26.) az Európai Külügyi Szolgálat szervezetének és működésének megállapításáról (HL L 201., 2010.8.3., 30. o.).
         
            (4)  Az Európai Tanács nyilatkozata (2004. március 25.) a terrorizmus elleni küzdelemről.
         
            (5)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
         
            (6)  A Bizottság C(2016) 3301 final határozata (2016. május 30.) a bizottsági szakértői csoportok létrehozásáról és működéséről szóló horizontális szabályok megállapításáról.
         
            (7)  A horizontális szabályok 17. cikke.
         
            (8)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
         
            (9)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
         
            (10)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.).